EA บวกแรง ทำนิวไฮตั้งแต่เข้าตลาดฯ มีลุ้นเข้า SET50 รอบใหม่
EA บวกแรง ทำนิวไฮตั้งแต่เข้าตลาด มีลุ้นเข้า SET50 รอบใหม่ โดยราคาหุ้นปิดตลาดภาคเช้าอยู่ที่ 33.25 บาท บวก 0.75 บาท หรือ 2.31% สูงสุดที่ 34 บาท ต่ำสุดที่ 33 บาท มูลค่าซื้อขายที่ 377.77 ล้านบาท ฟาก บล.ธนชาต แนะ "ซื้อ” ชูเป้า 43 บาท
16 มิ.ย. 2560

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 11.03 น. อยู่ที่ระดับ 33.25 บาท บวก 0.75 บาท หรือ 2.31% สูงสุด 34 บาท ต่ำสุด 33 บาท ด้วยมูลค่าซื้อขาย 377.77 ล้านบาท ขณะที่ดัชนีตลาดหุ้นไทยโดยรวมบวก 0.22% โดยราคาหุ้น EA ปรับตัวสูงขึ้นทำจุดสูงสุดนับตั้งแต่เข้าจดทะเบียนในตลาดหลักทรัพย์ ณ วันที่ 30 มกราคม 2556

ด้าน บล.ธนชาต ระบุในบทวิเคราะห์ฯ (16 มิ.ย.60) แนะ “ซื้อ” หุ้น EA ให้ราคาพื้นฐาน 43 บาท จากมูลค่าเพิ่มของธุรกิจ Energy storage phase I ขนาด 1 GWh ด้วยมูลค่าเงินลงทุน 3 พันล้านบาท คาดว่าจะสามารถเริ่มดำเนินการได้ในสิ้นปี 2561 เป็นต้นไป ที่ 13 บาท/หุ้น  ซึ่งจะเป็นปัจจัยหนุนกำไรเติบโตในระยะยาว
ขณะที่ธุรกิจผลิตไฟฟ้าปัจจุบันยังเติบโตจากกำลังการผลิตที่เพิ่มขึ้น หนุนกำไรขยายตัว 39-12% ปี 2560-2561 (ยังไม่รวม upside จาก Energy storage phase II ขนาด 49 GWh นอกจากนี้ มีโอกาสเพิ่มน้ำหนักใน SET50 และ FTSE SET หนุน fund flow ระยะสั้น